 Sidoo kale, madaxweyne Muuse Biixi Cabdi, waxa uu ku dheeraaday horumarka ay Somaliland gaadhay mudda 27-ka sano ah ee ay jirtey, isaga shacabkana ku bogaadiyey guulaha ay gadh-wadeenka ka yihiin ee dalku ku tallaabsaday, waxanu yidhi Dhammaanba bulshada reer Somaliland, gudo iyo dibadba meel ay joogtoba waxan ku hambalyeynayaa 27-guurada kasoo wareegtay lasoo noqoshada xorriyadii Somaliland oo ku beegnayd 18-5-1991-kii, Burco-na lagaga dhawaaqay, Somaliland-na 27-sannadood bay jirtey,Ilaahay baa mahadle, way kortay, way xoogaysatay, way adkaatay, wayna muruqaysay dhinac walba, xagga bisaylka siyaasadda, horumarka dhaqaalaha, caafimaadka iyo waxbarashadaba in badan bay hano qaadday, wax badanina waa u qabyo, adduunyaduna waa tiro Sagaal ah oo ma Tobnawdo, mar walbana wax baa dhiman, Baniaadamkuna waxa uu u nool yahay inuu qabyadaas uun gufeeyo oo kab-kabo, markaa innagu in badan baynu qabsannay, in badanina way inoo hadhay, insha Allah-na tacabkana weynu wadi doonnaa, dadkeena oo isjeclaada iyo barwaaqo aynu gaadhno ayaan Ilaahay ka rajaynayaa. 